Jurinová, Erika, podpredsedníčka NR SR (2014-11-08):
Áno, my dve sme sa, pani podpredsedníčka, striedali. Je to tak, ako vravím, uplatňovanie rodovej rovnosti v praxi. Tu za takýto dokument na Výbore rodovej rovnosti nám zahlasovali všetci, dva hlasy sa zdvihli proti takémuto dokumentu. A bolo to tu v sieni zákonnosti, bohužiaľ. S nadpisom „Starostlivosť o zdravie, zdravý občan, vyliečený pacient a spokojní zdravotníci“ nám vláda pána Fica v programovom vyhlásení sľubuje, že zdravie občana je najlepšou investíciou pre silnú ekonomiku a spokojnú spoločnosť. Preto vláda sa zaväzuje vykonať všetky možné a dostupné opatrenia, ktoré verejné zdravotníctvo bude v Slovenskej republike stabilizovať a rozvíjať. Obnovíme otvorenú a systematickú komunikáciu s odbornou verejnosťou, stavovskými odbornými organizáciami. Všetky zásadné systémové zmeny musia byť výsledkom odbornej a spoločenskej dohody zúčastnených strán. A skutočnosť. Napriek odporu väčšiny odbornej verejnosti vláda v júli 2012 schválila prechod na systém jednej zdravotnej poisťovne, vláda jednomyseľne odsúhlasila, že chceme prejsť zo systému viacerých zdravotných poisťovní na systém jednej. Je to politické rozhodnutie vlády, povedal vtedy pán premiér. Jedna zdravotná poisťovňa mala podľa neho začať fungovať v roku 2014. Tento rok sa nám pomaly končí a čo nám zostalo z týchto prehlásení. Sú to miliónové náklady na rôzne analýzy a zanedbávanie ozajstných problémov nášho zdravotníctva ministerstvom. Projekt jednej zdravotnej poisťovne pán Fico potichu pustil k vode. Svoju predstavu o spoločenskej dohode nám vláda predvádza aj pri projekte novej Univerzitnej nemocnice v Bratislave, ktorú má v rámci PPP projektu stavať súkromný investor. Materiály o príprave tejto nemocnice však dostupné nie sú. A ešte chvíľku zostaňme pri sľuboch v zdravotníckom rezorte. Vláda v medziach ekonomických možností zavedie také mechanizmy do spôsobu riadenia a financovania rezortu, aby bol primeraný dostatok prostriedkov na zvyšovanie odmeňovania zdravotníckych pracovníkov. V oblasti vzdelávania zdravotníckych pracovníkov podporí návrh na úpravu systému tak, aby nedochádzalo k nedostatku niektorých špecializácií potrebných na správne a komplexné poskytovanie zdravotnej starostlivosti. Vláda pre ochranu zdravotníckych pracovníkov bude dôsledne dbať na dodržiavanie Zákonníka práce a normatívov v zdravotníckych zariadeniach. A skutočnosť. Minulý rok nám štrajkovali zdravotné sestry. Stanovali pred sídlom pána premiéra. Ministerka zdravotníctva pozvanie medzi sestry neprijala a odmietla, že by nemala odvahu postaviť sa im zoči-voči. Okrem toho môžem pridať aj osobnú skúsenosť so sestrami z môjho regiónu. V žilinskej VÚC-ke máme štyri nemocnice, ktoré sú v zriaďovateľskej pôsobnosti vyššieho územného celku Žilina. Registrovala som veľkú nespokojnosť sestier v trstenskej nemocnici, ktorá naozaj dlhodobo, dlhodobo, keď sa to iným nemocniciam ani nesnívalo, mala vyrovnaný hospodársky výsledok. Bola na nule. Hospodárila, ako sa dalo. Cenou za to boli nízke mzdy. Človek by za to čakal, že nemocnica bude odmenená istým spôsobom alebo minimálne možno tým, že poisťovne budú k nej milšie, zhovievavejšie, ochotnejšie nie preto, že hospodári takto dobre, vyrovnane, ale pre odmenu za to, že v tom regióne sú nemocnice, ktoré si s tým veľkú hlavu nerobia. Ale, nie, opak je pravdou. A tak skutočný stav je taký, že v nemocniciach, ktoré sú doteraz zadlžené, majú platy, myslím si, o dosť väčšiu časť vyššiu ako zamestnanci nemocnice v Trstenej. Je mi to úprimne ľúto. A teda už dva mesiace si dopisujem s VÚC-kou a s vedením trstenskej nemocnice. Nedávno som sa posťažovala pánovi predsedovi Žilinského správneho kraja, že jej pani riaditeľka sa neunúvala ani odpovedať mi. Povedal mi na to, že: „Však stačí to, však odpísal som vám ja ako najvyšší článok, to by vám mohlo stačiť.“ Možnože by mi to bolo stačilo, keby mi sám v liste nebol povedal, že jediná právomoc riaditeľa nemocnice je toto, úprava platov, že je to v kompetencii riaditeľa nemocnice. Ale teda musím povedať, že neviem, či sa pohlo svedomie v pani riaditeľke trstenskej nemocnice, ale po necelých dvoch mesiacoch mi odpovedala, možnože jej pán Blanár povedal, tlmočil moju nespokojnosť, neviem po tom ani pátrať, nechcem to a ani netreba to robiť, odpísala. To, čo mi odpísala, ma neuspokojilo, rovnako ako ma neuspokojilo ani to, čo mi napísal pán Blanár. Ale aspoň to vnímam ako otvorenie dialógu. A verím, že budú hľadať či na VÚC-ke alebo priamo v tej nemocnici spôsoby, ako naozaj zabezpečiť to, aby sa ženy necítili nespravodlivo odmeňované, nespravodlivo odmeňované nie tým, že nedostávajú tabuľkový plat alebo plat, ktorý podľa smernice by mali mať, ale aby naozaj boli spravodlivo odmeňované za služby, ktoré robia, za nadčasy, ktoré robia, za nočné služby, ktoré majú, jednoducho aby príplatky mali také, aby sa v nich aj vyznali, nie tak, že nikto netuší, akým spôsobom dôjdu k výpočtu výplat. A v oblasti zdravotníctva, ak sa posunieme ďalej, nám toho pán premiér tiež ešte ďalej veľa nasľuboval. „Vláda zavedie prísnu kontrolu hospodárenia nemocníc, čím sa zabráni neúčelnému nakladaniu finančných prostriedkov. Aby nedochádzalo k zadlžovaniu nemocníc, ktoré bolo historicky najväčšie v poslednom období, vláda nepripustí privatizácie ekonomicky lukratívnych častí nemocníc. Tak vytvorí podmienky pre ich finančnú stabilizáciu.“ V tejto súvislosti stačí opäť poukázať na predražený nákup CT v nemocnici v Piešťanoch a v ďalších dvoch miestach alebo na zadlženie nemocníc, ktoré vzrástlo zo 150 mil. na konci roku 2011 na viac ako 350 mil. dnes. A tu ešte nehovorím o odpredaji či pozemkov, ktoré boli vo vlastníctve nemocníc alebo vyšších územných celkov, poprípade lekární, ktoré pomáhali samotným nemocniciam. V tejto súvislosti stačí ešte zacitovať. „Vláda považuje využívanie elektronických informačných systémov eHealth za jednu zo základných podmienok vedúcu k zlepšeniu ochrany zdravia a k zvýšeniu kvality poskytovanej zdravotnej starostlivosti. Preto rezort zdravotníctva urýchli a zintenzívni zavádzanie eHealth aplikácií do praxe s cieľom zvýšenia kvality, dostupnosti a efektívnosti poskytovania zdravotnej starostlivosti v prospech občanov, zdravotníkov a celého systému zdravotníctva financovaného z verejných zdrojov. Prioritne sa zameria na elektronickú zdravotnú dokumentáciu a jej využívanie ošetrujúcimi lekármi, elektronickú preskripciu a medikáciu, informovanosť občanov o zdraví, chorobách, podporu starostlivosti o chronických pacientov a verejné zdravie.“ A znova skutočnosť. Hoci sa do projektu eHealth investovalo už 40 mil. eur, v máji tohto roku ministerstvo zdravotníctva zastavilo 2. etapu projektu. A jeho spustenie sa tým odkladá až do ďalšieho volebného obdobia. Pokladám to za škodu. Už nebudem ďalej citovať z programového vyhlásenia vlády, myslím, že toho bolo dosť, ale z toho, čo som tu povedala, jednoznačne vyplýva, že Slovensko je riadené zle. V oveľa väčšej miere ako v minulosti sa tu rozmáha klientelizmus a korupcia. Výhody a zákazky pre spriaznených podnikateľov, prípadne sponzorov strany SMER sú prideľované podivuhodným spôsobom. Väčšinu sľubov, ktoré dal premiér občanom Slovenska nesplnil, ba dokonca sa Slovensko uberá úplne opačnou cestou. Z toho dôvodu chcem vyzvať pána premiéra, aby sám odstúpil, pretože jeho vláda dlhodobo demoralizuje a poškodzuje Slovensko. Niekto múdry povedal, že moc korumpuje. A ja dodávam, že absolútna moc, ktorú má teraz v rukách strana SMER, korumpuje absolútne. Som si viac ako istá, že to, čomu by sme boli radi, aby sa podarilo odvolávanie premiéra, a teda aj vlády, je naše zbožné prianie. A chcem veriť, že aspoň výpočty, ktoré si tu vláda vypočula a ktoré rovnako si vypočuli aj aspoň niektorí vládni poslanci, ich trošku pohnú k tomu, aby začali s tým slovo korupcia narábať zodpovednejšie, ale nie v tom duchu zodpovednejšie, aby ju vedeli viac skryť, ale preto, aby sa naozaj trochu napli a urobili zo seba hrdinov, aby tú korupciu rozkrývali, a to nie tak, ako sa bijúc do hrude pán premiér odvolá dve ženy, dve ženy, ktoré, opäť si pomôžem tým, čo hovoril Lojzo Hlina, postavil ako štít. Ja neviem, či tým chcel povedať, že ženy sú tie najjemnejšie stvorenia, a preto ich obetuje, aby to vyvolalo hádam väčšiu vášeň v obyvateľstve. Toho by mi bolo ľúto. Ale použil ich. A pritom ony naozaj nie sú tie hlavné, ktoré ťahajú nitkami. Bolo by dobré, ak by si to aj sami medzi sebou rozkryli tí, ktorí konajú nečestne. Viem, že znova budete hovoriť, že všetko robíte v medziach zákona. Som presvedčená, že je to nečestné, nemorálne, neetické a hlavne nemáte na to právo. Pri tom všetkom, čo hovoríte ľuďom, nemáte na to právo. Takže vás vyzývam, aby ste zabránili korupcii, aby ste v budúcnosti už nemuseli čeliť takýmto odvolávaniam. Ďakujem pekne.